ལྟ་ཚུལ་ཞེས་པ་ནི།མི་ཚེའི་དམིགས་ཡུལ་དང༌།དོན་སྙིང༌།རིན་ཐང༌།ཕུགས་བསམ་སྐོར་གྱི་གཞི་རྩའི་ལྟ་ཚུལ་ལ་ཟེར་ཞིང༌།དེ་རུ་བདེ་སྐྱིད་ཀྱི་ལྟ་བ་དང༌དགའ་སྐྱོའི་ལྟ་བ།ཤི་གསོན་གྱི་ལྟ་བ།ལེགས་ཉེས་ཀྱི་ལྟ་བ་རྣམས་འདུ།མི་ཚེའི་ལྟ་ཚུལ་ནི་འཇིག་རྟེན་ལྟ་ཚུལ་གྱི་གྲུབ་ཆ་ཞིག་ཡིན་ཅིང༌།འཇིག་རྟེན་ལྟ་ཚུལ་གྱིས་མི་ཚེའི་ལྟ་ཚུལ་ལ་ཚོད་འཛིན་བྱེད།མིའི་རིགས་ཀྱི་ལོ་རྒྱུས་སྟེང་གཤམ་གྱི་འཐུས་ཚབ་རང་བཞིན་ལྡན་པའི་མི་ཚེའི་ལྟ་ཚུལ་འདི་དག་བྱུང་མྱོང་སྟེ།གཅིགསྐྱིད་འདོད་རིང་ལུགས་ཀྱི་མི་ཚེའི་ལྟ་ཚུལ་ཏེ།མིའི་འཚོ་བ་ནི་མིའི་ལྷན་སྐྱེས་ཀྱི་འདོད་པ་སྐོང་བའི་བརྒྱུད་རིམ་ཞིག་དང༌།དབང་བོའི་བདེ་བ་འཚོལ་ཞིང༌།དངོས་པོའི་ལོངས་སྤྱོད་ཀྱིས་ཚིམས་པར་གྱུར་ན་དེ་ནི་བདེ་སྐྱིད་ཅིག་ཏུ་བརྩི།གཉིས།ངེས་འབྱུང་སྐྱོ་ཤས་རིང་ལུགས་ཀྱི་མི་ཚེའི་ལྟ་ཚུལ་ཏེ།མི་ཚེ་ནི་སྡུག་བསྔལ་གྱི་རྒྱ་མཚོ་ཡིན་པས།འཁོར་བ་ལ་ངེས་འབྱུང་སྐྱེ་ཞིང་དེ་ལས་ཐར་བ་ནི་དོན་གྱིས་ཐར་བར་འདོད།གསུམ།འདོད་སྡོམ་རིང་ལུགས་ཀྱི་མི་ཚེའི་ལྟ་ཚུལ་ནི།མིའི་འདོད་པའམ་ཁྱད་པར་མིའི་ལུས་ཀྱི་འདོད་པ་ནི་ཉེས་པ་ཐམས་ཅད་ཀྱི་འབྱུང་རྐྱེན་དུ་ངོས་འཛིན་པས།འདོད་པ་སྤངས་ཏེ་དཀའ་ཐུབ་ལ་གནས་དགོས་པར་འདོད།བཞི།བདེ་སྐྱིད་རིང་ལུགས་ཀྱི་མི་ཚེའི་ལྟ་ཚུལ་ལ་རིགས་གཉིས་ཏེ།གཅིག་ནི་མི་སྒེར་གྱི་བདེ་སྐྱིད་ནི་མི་ཚེའི་ཆེས་མཐོ་བའི་དམིགས་ཡུལ་དང་རིན་ཐང་དུ་འདོད་པ་དང༌།ཅིག་ཤོས་ནི་རང་བདེའི་ཞར་ལ་གཞན་ཕན་དོན་དུ་གཉེར་ཞིང༌།ཐུན་མོང་གི་བདེ་སྐྱིད་ལ་འབད་རྩོལ་བྱེད་པ་ནི་མི་ཚེའི་དམིགས་ཡུལ་མཐོ་ཤོས་དང་རིན་ཐང་གི་གནས་ས་ཡིན་པར་འདོད།ལྔ།སྤྲོ་སྣང་རིང་ལུགས་ཀྱི་མི་ཚེའི་ལྟ་ཚུལ་ནི།སྤྱི་ཚོགས་འཕེལ་རྒྱས་ཀྱི་མདུན་ལམ་ལ་འོད་སྣང་ལྡན་ཞིང༌།མི་ཚེའི་དམིགས་ཡུལ་ཡང་སྤྱི་ཚོགས་ཀྱི་ཕན་བདེའི་དཔལ་ཡོན་དང་སྔོན་ཐོན་ལ་སྙེག་པ་དང༌།བདེན་དོན་ལ་སྙེག་པ་ཡིན་ལ།མི་ཚེ་ལ་ཧུར་བརྩོན་དང་སྤྲོ་སྣང་གི་བསམ་པ་བཅངས་དགོས་པར་འདོད།དྲུགགུང་ཁྲན་རིང་ལུགས་ཀྱི་མི་ཚེའི་ལྟ་ཚུལ་ནི།འབྱོར་མེད་གྲལ་རིམ་གྱི་མི་ཚེའི་ལྟ་ཚུལ་ཡིན།དེས་མིའི་ཚེ་སྲོག་འགུལ་སྐྱོད་ཀྱི་བརྒྱུད་རིམ་ནི་ཕྱི་རོལ་འཇིག་རྟེན་གྱི་ངོས་འཛིན་དང་བསྒྱུར་བཅོས་ཡིན་པར་འདོད་ཅིང༌།འབྱོར་ལྡན་གྲལ་རིམ་རྩ་མེད་དུ་གཏོང་བ་དང༌།གུང་ཁྲན་རིང་ལུགས་མངོན་འགྱུར་བྱེད་པ།མི་ཕལ་མོ་ཆེའི་ཁེ་ཕན་སེམས་པ་ནི་མི་ཚེའི་བླ་ན་མེད་པའི་དམིགས་ཡུལ་དང་ཆེས་ཆེ་བའི་བདེ་སྐྱིད་ཅིག་ཡིན་པར་འདོད།གོང་གི་མི་ཚེའི་ལྟ་བ་དེ་དག་ནི་མིའི་རིགས་ཀྱི་རྩོམ་རིག་ལོ་རྒྱུས་སྟེང་ནས་མཚོན་པར་བྱས་ཡོད།